Ma, kinders brand in huis doodDie huis waarin drie lede van ‘n gesin in ‘n brand gesterf het. (Foto: Verskaf) ŉ Ma en haar twee kinders het Vrydagaand in hul huis in Katlehong aan die Oos-Rand doodgebrand nadat hulle deur die vlamme binne die gebou vasgekeer is. William Ntladi, woordvoerder van die Ekurhuleni-ramp-en-nooddienste, sê die stad se nooddienssentrum het omstreeks 20:55 ŉ oproep ontvang dat ŉ huis in die Dikole-gedeelte van Katlehong in ligte laaie was. “Brandbestryders van die Palm Ridge- en Zonkizizwe-brandweerstasies het hulle onmiddellik na die toneel gehaas,” sê Ntladi. By hul aankoms het die hele dak van die HOP-huis reeds ingegee en vlamme het by die vensters van die slaapkamer uitgelek. “Mense op die toneel het gesê dat die gesin steeds binne vasgekeer was,” sê hy. Die huis nadat die vlamme geblus is. (Foto: Verskaf) Nadat die vlamme geblus is, het brandbestryders die verkoolde liggame van ŉ vrou in haar 30’s en twee seuntjies, onderskeidelik drie maande en vier jaar oud, in die slaapkamer gevind. “Die toneel is gefynkam deur die polisiebeamptes teenwoordig. Die oorsaak van die brand sal deur ŉ formele ondersoek vasgestel word, maar daar word tans vermoed dat dit veroorsaak is deur ŉ elektriese verwarmer wat nie gemonitor is nie.” Lede van die publiek kan 011 458 0911 skakel vir enige lewensbedreigende noodgevalle in die Ekurhuleni-gebied. Die nasionale tolvrye nommers (10177 en 112) kan ook gebruik word.